
TEHNISKĀ SPECIFIKĀCIJA
Sociālā mentora pakalpojumam darbam ar bērniem un jauniešiem
ar uzvedības vai atkarību problēmām
1. Pakalpojuma mērķis ir sniegt bērnam vai jaunietim individuālu, regulāru un praktiski orientētu sociālā mentora atbalstu, lai mazinātu sociālās atstumtības, uzvedības un atkarību riskus un sekmētu pozitīvas pārmaiņas ikdienas funkcionēšanā.

2.Sociālais mentors veido profesionālas, cieņpilnas un uzticēšanās pilnas attiecības ar bērnu/jaunieti, ievērojot bērna labākās intereses, konfidencialitāti un profesionālās robežas.

3. Pakalpojums tiek sniegts saskaņā ar Gulbenes novada sociālā dienesta noteikto individuālo atbalsta plānu, tajā paredzētajiem mērķiem, uzdevumiem un pakalpojuma apjomu.

4. Sociālais mentors tiekas ar bērnu/jaunieti līdz divpadsmit stundām mēnesī (gadā līdz 156 stundas) un sniedz praktisku atbalstu viņa ikdienas vidē, palīdzot plānot dienas režīmu, ievērot vienošanās, risināt sadzīves un sociālas situācijas, attīstīt komunikācijas, konfliktu risināšanas, pašregulācijas un citas sociālās prasmes.

5. Sociālais mentors izmanto motivējošu pieeju, lai veicinātu bērna/jaunieša izpratni par riskantas uzvedības un atkarību izraisošu vielu vai procesu lietošanas sekām, motivētu saņemt nepieciešamo profesionālo palīdzību un stiprinātu spēju pieņemt drošus lēmumus.

6. Sociālais mentors veicina bērna/jaunieša iesaisti izglītībā, nodarbinātībā vai citās vecumam atbilstošās aktivitātēs, kā arī palīdz atrast veselīgas un konstruktīvas brīvā laika pavadīšanas iespējas.

7. Atbilstoši individuālajam plānam Sociālais mentors sadarbojas ar bērna vecākiem vai likumisko pārstāvi, sociālo darbinieku, izglītības iestādi, bāriņtiesu, ārstniecības un atkarību speciālistiem, policiju un citām institūcijām, ievērojot informācijas apmaiņas tiesisko pamatu.

8. Sociālais mentors savlaicīgi informē Pasūtītāja atbildīgo sociālo darbinieku par būtiskiem riskiem bērna/jaunieša drošībai, veselībai vai dzīvībai un rīkojas atbilstoši bērnu tiesību aizsardzības un citu normatīvo aktu prasībām.

9. Sociālais mentors neveic ārstniecību, psihoterapiju, atkarību diagnostiku vai citas darbības, kurām nepieciešama īpaša profesionālā kvalifikācija, ja vien konkrētajam speciālistam šāda kvalifikācija nav piešķirta. Nepieciešamības gadījumā sociālais mentors motivē un palīdz bērnam/jaunietim nokļūt pie attiecīgā speciālista.

10. Pakalpojuma sniedzējs nodrošina sociālā mentora darba profesionālu vadību un iespēju saņemt konsultatīvu atbalstu/supervīziju sarežģītu gadījumu risināšanai.

11. Par katru klientu sociālais mentors dokumentē sniegtā pakalpojuma datumu, ilgumu, veikto darbu un būtiskos rezultātus. Reizi mēnesī Pasūtītājam iesniedz atskaiti par faktiski sniegtajām pakalpojuma stundām un progresu atbilstoši noteiktajiem mērķiem.

12. Pakalpojums tiek pasūtīts pēc faktiskās nepieciešamības. Pasūtītājs negarantē noteiktu klientu vai pakalpojuma stundu skaitu līguma darbības laikā.

